Document ID: 31990D0142

*****
ΑΠΟΦΑΣΗ ΤΟΥ ΣΥΜΒΟΥΛΙΟΥ
της 12ης Μαρτίου 1990
για την τροποποίηση της απόφασης 64/300/ΕΟΚ σχετικά με τη συνεργασία των κεντρικών τραπεζών των κρατών μελών της Ευρωπαϊκής Οικονομικής Κοινότητας
(90/142/ΕΟΚ)
ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας, και ιδίως το άρθρο 105 παράγραφος 1 και το άρθρο 145 πρώτη περίπτωση,
τη σύσταση της Επιτροπής,
τη γνώμη του Ευρωπαϊκού Κοινοβουλίου (1),
τη γνώμη της Οικονομικής και Κοινωνικής Επιτροπής (2),
Εκτιμώντας:
ότι το Ευρωπαϊκό Συμβούλιο, κατά τη σύνοδό του στη Μαδρίτη στις 26 και 27 Ιουνίου 1989, αποφάσισε ότι το πρώτο στάδιο της υλοποίησης της οικονομικής και νομισματικής ένωσης θα αρχίσει την 1η Ιουλίου 1990·
ότι το άρθρο 102Α της συνθήκης και η υλοποίηση του πρώτου σταδίου της οικονομικής και νομισματικής ένωσης προϋποθέτουν αυξημένο βαθμό σύγκλισης των οικονομικών επιδόσεων προς την κατεύθυνση μη πληθωριστικής ανάπτυξης και οικονομικής και κοινωνικής συνοχής μεταξύ των κρατών μελών·
ότι πρέπει να προωθηθεί μεγαλύτερη σύγκλιση προκειμένου να υπάρξει σταθερότητα τιμών σε εγχώρια κλίμακα, στοιχείο που αποτελεί συγχρόνως βασική προϋπόθεση για την ύπαρξη σταθερών συναλλακτικών ισοτιμιών, σύμφωνα με τις απαιτήσεις του ευρωπαϊκού νομισματικού συστήματος·
ότι η υλοποίηση του πρώτου σταδίου της οικονομικής και νομισματικής ένωσης θα επικεντρωθεί στην ολοκλήρωση της εσωτερικής αγοράς και ιδιαίτερα στην άρση όλων των εμποδίων για τη χρηματοοικονομική ολοκλήρωση, στην ενίσχυση της διαδικασίας συντονισμού των νομισματικών πολιτικών, στην ενίσχυση της συνεργασίας μεταξύ κεντρικών τραπεζών για άλλα θέματα που εμπίπτουν στην αρμοδιότητά τους και, συνεπώς, πρέπει να ληφθεί μέριμνα για τη διεύρυνση του πεδίου αυτονομίας των κεντρικών τραπεζών·
ότι οι ρυθμίσεις για τη διαμόρφωση της νομισματικής πολιτικής στο πλαίσιο της οικονομικής και νομισματικής ένωσης πρέπει να προβλέπουν αναλόγου βαθμού αυτονομία των ιδρυμάτων και ανάληψη δέσμευσης όσον αφορά τη σταθερότητα των τιμών, πράγμα ουσιώδες για την επιτυχία της ένωσης αυτής·
ότι, για την επίτευξη του στόχου της προοδευτικής υλοποίησης της οικονομικής και νομισματικής ένωσης πρέπει να διευρυνθούν και να ενισχυθούν τα καθήκοντα και ο ρόλος της επιτροπής διοικητών των κεντρικών τραπεζών των κρατών μελών της Ευρωπαϊκής Κοινότητας·
ότι θα πρέπει να τροποποιηθεί ανάλογα η απόφαση 64/300/ΕΟΚ (3),
ΑΠΟΦΑΣΙΖΕΙ:
Άρθρο μόνο
Η απόφαση 64/300/ΕΟΚ τροποποιείται ως εξής:
1. Το άρθρο 2 αντικαθίσταται από το ακόλουθο κείμενο:
«Άρθρο 2
Η επιτροπή αποτελείται από τους διοικητές των κεντρικών τραπεζών των κρατών μελών και το γενικό διευθυντή του νομισματικού ινστιτούτου του Λουξεμβούργου. Σε περίπτωση κωλύματός τους, μπορούν να υποδείξουν κάποιον άλλο ως εκπρόσωπο του ιδρύματός τους.
Η Επιτροπή των Ευρωπαϊκών Κοινοτήτων εκπροσωπείται, κατά γενικό κανόνα, από ένα μέλος της κατά τις συνεδριάσεις της εν λόγω επιτροπής.
Η επιτροπή έχει εκτός αυτού τη δυνατότητα, εφόσον το κρίνει απαραίτητο, να καλεί εμπειρογνώμονες και ιδιαίτερα τον πρόεδρο της νομισματικής επιτροπής.»
2. Παρεμβάλλεται το ακόλουθο άρθρο:
«Άρθρο 2α
Ο πρόεδρος της επιτροπής καλείται να συμμετέχει στις συνόδους του Συμβουλίου υπουργών, εφόσον το Συμβούλιο εξετάζει θέματα που εμπίπτουν στην αρμοδιότητα της επιτροπής διοικητών.»
3. Το άρθρο 3 αντικαθίσταται από το ακόλουθο κείμενο:
«Άρθρο 3
Τα καθήκοντα της επιτροπής είναι:
1. Η διεξαγωγή διαβουλεύσεων όσον αφορά τις γενικές αρχές και τις γενικές κατευθύνσεις της νομισματικής πολιτικής, ιδίως σε θέματα περιπτώσεων, χρηματαγορών συναλλάγματος, καθώς και θεμάτων που αφορούν τη σταθερότητα των χρηματοπιστωτικών οργανισμών και αγορών, που εμπίπτουν στο πλαίσιο των αρμοδιοτήτων των κεντρικών τραπεζών.
2. Η τακτική ανταλλαγή πληροφοριών όσον αφορά τα σημαντικότερα μέτρα που εμπίπτουν στην αρμοδιότητα των κεντρικών τραπεζών και η εξέταση των μέτρων αυτών. Ζητείται κατά κανόνα η γνώμη της
επιτροπής πριν από τη λήψη αποφάσεων σε εθνικό επίπεδο για θέματα νομισματικής πολιτικής, όπως οι ετήσιοι στόχοι νομισματικής και πιστωτικής επέκτασης σε εγχώρια κλίμακα.
3. Η προώθηση του συντονισμού των νομισματικών πολιτικών των κρατών μελών, με στόχο την επίτευξη της σταθερότητας των τιμών που αποτελεί αναγκαία προϋπόθεση για την εύρυθμη λειτουργία του ευρωπαϊκού νομισματικού συστήματος και την υλοποίηση του στόχου της νομισματικής σταθερότητας.
4. Η διατύπωση γνωμών όσον αφορά το γενικότερο προσανατολισμό της νομισματικής και συναλλαγματικής πολιτικής καθώς και τα σχετικά μέτρα που λαμβάνουν χωριστά τα κράτη μέλη.
5. Η διατύπωση γνωμών προς μεμονωμένες κυβερνήσεις και προς το Συμβούλιο Υπουργών όσον αφορά τις πολιτικές που ενδέχεται να επηρεάζουν την εσωτερική και εξωτερική νομισματική κατάσταση της Κοινότητας και ιδιαίτερα τη λειτουργία του ευρωπαϊκού νομισματικού συστήματος.
Για την εκπλήρωση των καθηκόντων της, η επιτροπή εξετάζει σε διαρκή βάση την κατάσταση και τις προοπτικές του νομισματικού τομέα τόσο σε ενδοκοινοτικό όσο και σε εξωκοινοτικό επίπεδο.
Η επιτροπή συντάσσει ετήσια έκθεση για τις δραστηριότητές της και τις συνθήκες που επικρατούν στο νομισματικό και χρηματοπιστωτικό τομέα στην Κοινότητα, την οποία θα διαβιβάζει στο Ευρωπαϊκό Κοινοβούλιο, στο Συμβούλιο Υπουργών και στο Ευρωπαϊκό Συμβούλιο. Με την ευκαιρία αυτή, ο πρόεδρος της επιτροπής μπορεί να κληθεί ενώπιον του Ευρωπαϊκού Κοινοβουλίου καθώς και ενώπιον της αρμόδιας κοινοβουλευτικής επιτροπής όταν αυτό δικαιολογείται από τις περιστάσεις.
Η επιτροπή μπορεί να εξουσιοδοτεί τον πρόεδρό της να δημοσιοποιεί τα πορίσματα των συνεδριάσεων αυτής.»
4. Παρεμβάλλεται το ακόλουθο άρθρο:
«Άρθρο 3α
Τα μέλη της επιτροπής, που εκπροσωπούν τα αντίστοιχα ιδρύματα, ασκούν τις δραστηριότητές τους στην εν λόγω επιτροπή με δική τους ευθύνη και λαμβάνοντας δεόντως υπόψη τους στόχους της Κοινότητας.»
5. Το άρθρο 5 τροποποιείται ως εξής:
«Άρθρο 5
Η επιτροπή θεσπίζει τον εσωτερικό της κανονισμό. Μπορεί να συστήσει υποεπιτροπές και να οργανώσει τη γραμματεία της και δικές της ερευνητικές υπηρεσίες.»
Βρυξέλλες, 12 Μαρτίου 1990.

Labels: 2